Groot aardbewings op pad, waarsku kundigesFoto: Pixabay Die aarde draai vanjaar effens stadiger om sy eie as en die gevolge daarvan kan ’n verdubbeling in die aantal groot aardbewings wêreldwyd deur die loop van volgende jaar wees. Só sê ’n span geoloë van die Universiteit van Colorado wat aardbewings en verwante sake ondersoek. Professors Roger Bilham en Rebecca Bendick sê die gevolg daarvan dat die aarde effens stadiger om sy as draai, is dat die aarde effens gekrimp het. Terwyl dit nie ’n probleem is vir die gesmelte kern en sagte mantel nie, is dit wel ŉ probleem vir die aardkorsplate wat nou effens harder teen mekaar druk. Hulle meen nie die toestand sal “nuwe” aardbewings skep nie, maar aardbewings wat reeds besig is om op te bou, verhaas. Verskeie faktore kan die draaispoed van die aarde beïnvloed; selfs seestrome en atmosferiese toestande. Die aarde draai reeds van 2011 af teen ’n paar duisendstes van ’n sekonde stadiger. Die aarde het in 2010 laas meer as twintig aardbewings van M7 of meer behaal, en wel 21. Vanjaar was lank besonder stil wat sterker aardbewings oor alle sterktes betref – die derde aardbewing van M7 of meer was eers op 17 Julie in Rusland. Op die oomblik het die aarde sewe sulke aardbewings beleef. Een van die aardbewings was sterker as M8. Bron: Business Insider